8 Ke eng se re ka ithutang sone mo pegong eno? Ela tlhoko gore morago ga gore Paulo a tseye loeto go ya kwa Asia, ke gone moya wa Modimo o neng wa simolola go mo kaela. Go tswa foo, morago ga gore Paulo a atamele Bithinia, e ne ya nna gone Jesu a mo nayang kaelo e e oketsegileng. Mme kwa bofelong, morago ga gore Paulo a goroge kwa Teroase Jesu o ne a mo kaela go ya kwa Makedonia. E re ka Jesu e le Tlhogo ya phuthego a ka nna a dirisana le rona ka tsela e e tshwanang. (Bakol. 1:18) Ka sekai, o ka tswa o ile wa akanya ka go nna mmulatsela kgotsa go ya go direla kwa go nang le tlhokego ya baboledi gone. Mme gone, e ka nna morago ga gore o tseye dikgato tse di rileng gore o fitlhelele mokgele wa gago, e le gore Jesu a go kaele a dirisa moya wa Modimo. Go tshwantsha seo: Mokgweetsi a ka dira gore koloi ya gagwe e ye ka fa molemeng kgotsa ka fa mojeng, mme seo se direga fa fela e tsamaya. Ka tsela e e tshwanang, Jesu a ka kgona go re kaela gore re oketse bodiredi jwa rona fa fela re tsere dikgato—fa re dira maiteko a go fitlhelela mokgele wa rona.